SZEPTEMBER 3.
Szent Antimosz nikomédiai püspök, fölszentelt vértanú és szentéletű Teoktisztosz atyánk, a nagy Euthümiosz vezeklőtársának emléke
Szent X. Piusz pápa, a Hajdúdorogi Főegyházmegye alapítójának emléke
hajnali szolgálaton
Tropár 4. hang
A hitnek szabálya, a béketűrésnek példányképe, * és az önmegtagadásnak tanítója gyanánt * adott téged a maga nyájának az örök Igazság! * Azért alázatosságoddal elnyerted a magasságot, * szegénységeddel a gazdagságot, * Piusz püspök atyánk, * imádd Krisztus Istent, *’ hogy üdvözítse a mi lelkünket!
Erényekben társa, * a püspöki trónon utóda lévén az apostoloknak, * isteni ihletéssel munkálkodván, * a szemlélődésig emelkedtél föl. * Ennek folytán, az igazság igéit hirdetvén, * utolsó csepp véredig küzdöttél a hitért, * Szent Antimosz fölszentelt vértanú, * imádd Krisztus Istent, *’ hogy üdvözítse a mi lelkünket!
Dicsőség… 8. hang 	
Könnyeidnek árja által a terméketlen pusztaságot megművelted, * midőn sok mélységes sóhaj és fáradság árán * százszoros gyümölcsöt termettél, * és az egész világ fényforrásává lettél, * csodáiddal beragyogva a földkerekséget, *’ Szent Teoktisztosz atya, imádd Krisztus Istent, hogy üdvözítse lelkünket! 
Most és… 
Ki miérettünk születtél a Szűztől, * és a keresztet elszenvedted, Jóságos, * és legyőzted halállal a halált, s föltámadtál, mint Isten, * ne vesd meg saját kezed alkotását, * hanem mutasd meg, ó kegyelmes, a te emberszeretetedet, * s fogadd el az érettünk esedező Istenszülőt, *’ és üdvözítsd a vétkes emberi nemet, Üdvözítő!
Az első zsoltárcsoport után az apostolok leülői 
5. hang
Szent ódákkal és énekekkel dicsőítsük mindnyájan, ó hívek, * a szent apostolokat, az Ige szemtanúit és Krisztus szolgáit, * mert ők szüntelenül esedeznek Krisztushoz érettünk, *’ kik szent emléküket magasztaljuk, és tiszteljük ereklyéiket.
Dicsőítsük közös akarattal az apostolokat, * kik minden hívőnek hirdették hamisítatlanul és helyesen az Úr tanítását, * minden téves tanítás homályát eloszlatták, * elárasztották a világot szellemi világossággal, * a hittételek kegyelemadományával, *’ és a mi üdvösségünkért könyörögnek.
Dicsőség... most és... Istenszülő-ének
Érintetlen és örökszűz Menyasszony, * az angyalokkal együtt szüntelenül dicsőítünk téged, * akivel nagy dolgot művelt a te Fiad, az Isten, * ki az Atyától öröktől fogva született, * mikor tetszése szerint a te méhedben lakott, *’ hogy az eltévelyedéstől megszabadítsa az emberi nemet.
A második zsoltárcsoport után az apostolok leülői 
5. hang
Szent ódákkal dicsőítsük az apostolokat, * az Ige szemtanúit és istenes hirdetőit, * a pogányok szellemi halászait, * mert minket elvezettek Krisztus megismerésére, * a tévelygéstől megszabadították az emberi nemet, *’ és méltóvá tették a mennyek országára.
Üdvözítőnk tanítványai, istenes apostolok, * az üdvösségre vezető Igét belevetettétek a földkerekségbe, * a sötétségben és árnyékban ülőkre világosságot árasztottatok. * Most a szenvedélyek homályától elsötétített lelkemet világosítsátok meg *’ közbenjárásotokkal, ó bölcsek!
Dicsőség... most és... Istenszülő-ének
Mindazoknak, Szeplőtelen Szűz, légy oltalma, * akik tebeléd helyezik bizalmukat! * Ments meg minket, Tisztaságos, a kísértésektől, * a káros körülményektől és veszedelmektől! * Fiadhoz könyörögj az ő szent apostolaival együtt, *’ hogy mindnyájunkat üdvözítsen, kik magasztalunk téged!
Sokirgalmú ének
Kánon
I. óda. 8. hang
Szétválasztotta a szétválaszthatatlant * a Mózes által vágott vessző, * még soha nem látott földet látott a nap, * a vizek elnyelték a galád ellenséget, * Izrael átkelt az áthatolhatatlan tengeren, * s közben ezt kiáltotta: * Énekeljünk az Úrnak, mert Ő dicsőségesen megdicsőült. 
A szenvedélyek fölött uralkodni óhajtottál, ezért a test feltörő vágyait Isten segítségével megzaboláztad, bölcs Teoktisztosz atya. Esedezzél most érettünk, hogy beteljünk szellemi világosságoddal, és énekeljük az Úrnak: Mert dicsőségesen megdicsőült!
Isten szeretetében veled tartott a nagy Euthümiosz, Teoktisztosz atya, egészen együtt éltetek, az önmegtagadás útján valóban tevékenyen együtt jártatok, és ő is veled együtt zengte: Énekeljünk az Úrnak, mert dicsőségesen megdicsőült!
Megfenyítetted testedet, és hatalmad alá hajtottad a testi szenvedélyeket, végtelenül boldog Teoktisztosz atya, a kegyelem fényességéből nyilvánvalóan töltekeztél, s attól tündökölve Istentől indíttatva ezt zengted: Énekeljünk az Úrnak, mert dicsőségesen megdicsőült!
Istenszülő-ének
Beléd vetették, szeplőtelen Szűz Anya, üdvösségük reményét az Istenben bölcsek, a mindenkitől kedvelt Euthümiosz és az isten ihletésű Teoktisztosz, akik kitűntek az aszkézisben, és az Úrnak zengték: Mert dicsőségesen megdicsőült!
Katavászia 8. hang 
Keresztet jelezvén vesszejével Mózes, * a gyalogmenő Izraelnek * a Vörös-tengert megnyitá, * s leírván újra * a legyőzhetetlen győzelem jelét, * Fáraó szekereit * a hullámokba temeté. * Miértis Krisztus Istenünknek énekeljünk, *’ mert ő megdicsőült!
III. óda. 8. hang
Te vagy a hozzád folyamodók erőssége Urunk!  * Te vagy a sötétben tévelygők világossága!  * Téged énekel az én lelkem!
Testedet önmegtagadással sanyargattad, szentéletű, lelkedet pedig Isten kegyelmi ajándékaival tetted tündöklővé.
Minden igyekezeteddel az Uralkodó felé törekedtél, isteni ihletésű, lelked indulatait pedig a gonosz lelkek ellen vértezted föl.
Istenszülő-ének
Megénekeltek téged, Nagyasszony, szent énekekkel az Isten oktatását követő aszkéták, és mert Istent szülted, Istenszülőnek dicsőítettek.
Katavászia 
A vessző a titok * kijelentésére szolgált, * mert kivirágzása által választotta az Úr a főpapot; * de a hajdan terméketlen Egyháznak ma virágzott föl * a Keresztfa *’ a hatalomra és megerősödésre.
Kathizma
1. hang. Minta: A te sírodat őrző katonák...
A te véred, ó szent, titokzatos módon felkiáltott * a földről Istenhez, mint Ábel vére, * mert a teremtetlen Háromságot világosan hirdetted, * s kitűnő lelkipásztornak bizonyultál, * a tévtanítások vadállatait elűzted, *’ bölcs Antimosz, a hitnek őre!
Dicsőség... 4. hang. Minta: Kijelentéd...
Atyák vezérének tettek meg, * és az egész világban fáklyaként tündöklöttél, * szentéletű Teoktisztosz atya, *’ azért szüntelenül tiszteljük a te emlékedet.
Most és... Istenszülő-ének ugyanarra
Magasztaljuk, hívek, az Istenszülőt, * szorongatások között hő oltalmunkat, * menedékünket és Isten felé engesztelő közbenjárónkat, *’ ki megszabadított minket az enyészettől!
IV. óda. 8. hang
Felszálltál apostolaidra, Uram, mint a lovas a lovakra, * kezedbe vetted zabolájukat, * és üdvösségévé lett a te lovasságod azoknak, * akik híven zengték: * Dicsőség a te erődnek, Uram! 
A minden mást megelőző Bölcsesség barátja voltál, végtelenül bölcs! Életedet feddhetetlenül töltötted, lélekben és értelemben megtisztultál, és őszintén hangoztattad: Dicsőség a te erődnek, Uram!
Elmédet megtisztítottad, dicsőséges atya, szenvedélyeid zűrzavarában rendet teremtettél, a lelki nyugalom révébe beeveztél, és szívből hangoztatod: Dicsőség a te erődnek, Uram!
A földies gondolatokat fegyelmezetten elűzve magától, Urunk, mennyei reménységgel volt teli a te szolgád, az isteni ihletésű Teoktisztosz, s Euthümiosszal együtt zengte: Dicsőség a te erődnek, Uram!
Istenszülő-ének
Mikor emberként feltündöklöttél e világon a Szűztől, győzelmet ajándékoztál szentéletűidnek, s ők a te kereszteddel a démonokat elkergették, és híven zengték: Dicsőség a te erődnek, Uram!
Katavászia 
Meghallám, Uram, * a te gondviselésed titkát, * és megértem a te műveidet, *’ és magasztalám a te Istenségedet.
V. óda. 8. hang
Világosíts fel minket parancsaiddal, Urunk, * és a te magas karoddal * békességedet add meg nekünk, * egyetlen emberszerető!
Tedd holttá testies gondolkodásmódunkat és testünk rakoncátlankodását, Emberszerető, szentjeid kedvesen fogadott könyörgéséért!
Tekints reánk a magasból és irányítsd életünket, ó legboldogabb, mert megtartjuk a te emlékünnepedet, ó bölcs!
Istenszülő-ének
A két végtelenül nemes és Isten által meghívott lakótárs hirdeti a tisztaságos Szűztől számunkra kifejezhetetlen módon feltündöklött Istent.
Katavászia 
Ó * háromszorosan boldog fa, * melyre szegeztetett * Krisztus, a király és Úr, * s mellyel elbukott a fa által csaló * általad megcsalatva, * ki testileg felfüggesztettél a Keresztre, * ajándékozván békességet *’ a mi lelkünknek!
VI. óda. 8. hang
Imádságomat kiöntöm az Úr elé, * és elbeszélem neki az én nyomorúságomat, * mert gonoszsággal tele az én lelkem, * és életem közel van a sírhoz, * és felsóhajtok, mint Jónás: * a romlásból, Isten, vezess ki engem! 
Napként ragyogtál föl a földieknek, a jámborság fáklyájával világítottál, s az erények fénysugarait szórtad, a bölcsesség szépségét tanítottad, Teoktisztosz! Könyörgéseddel szerezz békességet a földkerekségnek!
Isteni bölcsességű gondolatvilágoddal minden földit megvetettél, végtelenül boldog Teoktisztosz atya, s a mennyei örökséget bölcsen mindennél többre becsülted, és örvendezve a mennybe jutottál.
Istenszülő-ének 
A szigorú szerzetesi élet mintaképévé lettetek, mert elbűvölt benneteket az ékes és isteni szépségű Krisztus szeretete, ki a szent és szeplőtelen Istenszülőtől magára öltött testtel jelent meg a világban.
Katavászia  
A tengeri szörny gyomrában Jónás * tenyereit kereszt alakban kiterjeszté * az üdvösséges kínszenvedést jelképezvén; * majd harmadnap kiszállván, * dicsőséges föltámadását ábrázolta * a testileg keresztre szegezett Krisztus Istennek, * ki harmadnapi föltámadásával *’ a világot megvilágosította.
Konták
4. hang. Minta: Aki önként...
A papok közül áhítatoddal kitűntél, * és a vértanúság útját végigjártad. * A bálványok szolgálatát megszüntetted, * és nyájad védője lettél. * Azért most, isteni ihletésű, téged tisztelve, * titokzatosan így kiáltunk: * Szabadíts meg minket imáiddal a veszélyektől, *’ örök emlékű szent atyánk, Antimosz!
Ikosz
Isten ismeretét add nekem, és űzd ki lelkemből imádságoddal a tudatlanság sötétségét, hogy híven magasztaljam a te szent emlékedet, melynek napján, ma az angyalok karai a vértanúkkal együtt bensőségesen vigadoznak. Az emberek fejedet énekeik virágkoszorúival megkoszorúzzák, és azért könyörögnek, hogy közbenjárásodra megszabaduljanak az élet bajaitól és minden látható és a láthatatlan ellenségtől, szent atyánk, Antimosz!
VII. óda. 8. hang
A héber ifjak a kemencében * bátran taposták a lángokat, * és a tüzet harmattá változtatván * így kiáltottak fel: * Áldott vagy, Urunk, Istenünk, mindörökké! 
Állhatatos önmegtagadás gyakorlásával teljes buzgalommal egyesültél az Uralkodóval, és most élvezed az ő világosságát, s így zenged: Áldott vagy, Urunk, Istenünk ,mindörökké!
Szent gyümölcsáldozatként ajánlottad életedet az Uralkodónak szívesen fogadott szeplőtelen áldozat gyanánt, háromszorosan boldog, és zenged: Áldott vagy, Urunk, Istenünk, mindörökké!
Fáradalmaid befejeztével a Paradicsom élvezetére jutottál, ó boldog, a keskeny útról a mennyország tágas térségébe kerültél, teljesen bölcs atya, áldva a mindenség Teremtőjét.
Istenszülő-ének
Íme, a Szűz isteni gyermeket szült, akiben az isteni ihletésűek fölismerték Istent és az Urat, és ezt zengték: Áldott vagy Urunk, Istenünk mindörökké!
Katavászia 
A gonosz zsarnok esztelen parancsa az embereket megingatá, * mely Isten elleni tilalmat és utálatos káromlást lehelt, * de a három ifjút nem rettenté meg az állati düh, * sem az emésztő tűz, * hanem a Lélek harmatozó fuvallata mellett * lángok között énekelték: * Áldott vagy Te, *’ a mi és atyáink dicsőített Istene!
VIII. óda. 8. hang.
Hétszerte jobban * gyújtatá be a kemencét * a kaldeus zsarnok az ifjaknak, * de látván, hogy felső erő által megszabadultak, * a Teremtőhöz és Megváltóhoz így kiáltott föl: * Ifjak áldjátok, * papok, dicsérjétek, * és népek magasztaljátok őt mindörökké! 
Dicsőítő énekkel ünnepeljük a te emléknapodat, Istent hordozó bölcs atyánk, mert igazsággal, bátorsággal és tisztasággal töltekeztél, és ezt zengted: A Teremtőt és Megváltót, ifjak, áldjátok, papok, dicsérjétek, és népek, magasztaljátok mindörökké!
Dicsőítő énekkel tiszteljük mindnyájan az Isten hordozóját, aki nyilvánvalóan eltelt kegyelemmel, és teljesen isteni fényben tündöklik. Zengjük: A Teremtőt és Megváltót, ifjak, áldjátok, papok, dicsérjétek, és népek, magasztaljátok mindörökké!
Holttestedet koporsóba téve az örömről elnevezett jeles társad főpap módjára eltemette, lelkedet pedig az angyalok az égbe vitték a Teremtő elé, és örvendezve zengték: Ifjak, áldjátok, papok, dicsérjétek, és népek, magasztaljátok őt mindörökké!
Istenszülő-ének
Bölcselkedni óhajtottak az Istenben bölcs önmegtagadók, és Isten előtt kedves erényeket sarjadztak a személyes és a világra tőled eljött Bölcsesség kedvelőiként, ó Leányzó! Ifjak, áldjátok, papok, dicsérjétek, és népek, magasztaljátok őt mindörökké!
Katavászia  
A Háromsággal egyenlő számú ifjak, * áldjátok a teremtő Atyaistent, * énekeljétek a tüzet harmattá változtató Igét * és magasztaljátok a mindnyájunkat elevenítő Lelket, *’ aki legszentebb mindörökké.
IX. óda. 8. hang
Az ég elámult * és a föld határai csodálkozának, * hogy Isten testileg jelent meg az embereknek, * és a te méhed befogadhatta őt. * Azért téged, ó Istenszülő, * az angyalok és emberek * rendjei magasztalnak.
Könnyeid árja megtisztított, és most a hármasnapú fényességet élvezed, Teoktisztosz. Ennek színe előtt állsz, és a belőled áradó sugarak fényében tündökölsz. Tekints le az égből reánk, kik a te szent emléknapodat ünnepeljük, végtelenül boldog!
Reménnyel és szeretettel fölfegyverkezve és hittel fölvértezve meghiúsítottad a gonosz lelkek minden fondorlatát és szándékát, győzelmet arattál, és most győzelmi koszorúban, az angyalok és az igazak égi karában a mindenség Uralkodójának trónja előtt tartózkodsz.
Bölcs önfegyelemben, igazak módjára és jámborul éltetek az emberek között a földön, Istenben bölcs önmegtagadók. Most az égben tündököltök, és az isteni fényt élvezitek a testnélküliek seregével együtt, akiktől, mint győztesek, megérdemelt, ékes győzelmi koszorút kaptatok.
Istenszülő-ének
Az Atyának isteni ihletésű, Istenben bölcs, szent, tündöklő kettőse! Esedezzetek azért, hogy könyörgésetekre adjon Isten a világnak békességet, az Egyháznak igazi egyetértést és hitet, az Istenszülőnek kedvesen fogadott közbenjárására, végtelenül boldogok!
Katavászia 
Titkos paradicsom * vagy te Istenszülő, * mely művelés nélkül * nevelte fel Krisztust, * ki az életadó * Keresztfát ültette a földbe, * s ki által * most felmagasztaltatva * őt imádjuk, *’ téged pedig dicsőítünk.
[bookmark: _GoBack]Fényének
A főpapé
A hármasnapú fényt fogadván szívedbe, ó boldog Piusz, az Egyháznak nagy világítójává lettél, és megvilágosítottad mindazokat, kik a Szentháromságban egy Istennek hódolnak. 
A vértanúé
Tartsd meg ma a te jó pásztorod évfordulójának ünnepét, Nikomédia egész örvendező városa, és vigadozzál, mert ő a te városod védőszentje, és megőriz az alvilági gonosz lelkek ártalmától.
A szentéletűé
A végtelenül bölcs Euthümiosszal, a nagy fáklyával együtt angyali életet éltél a földön, Istent hordozó Teoktisztosz. Kitűntél az imádságban, böjtölésben, a vezeklés és a szemlélődés nagyszerű együttes megvalósításában. Most vele együtt a Megközelíthetetlen színe előtt állsz. Esedezzél érettünk, tisztelőidért, ó boldog!
Az Istenszülőé
Erős hegynek, kövér hegynek nevezett téged, Szeplőtelen Szűz, énekében a te ősatyád, Dávid. Isteni kerevetnek mond az Énekek Énekében Salamon. Izajás látomásában kormánypálcaként és Jákob létrájaként látott, másutt meg kapunak, melyből Isten újjáteremti az ember‑kovászt.
Dicséreti szthirák
5. hang. Mintája: Üdvözlégy…
Üdvözlégy * fölszentelt fej, * az erények tiszta háza, * a legistenesebb fölszentelés szabálya! * Nagy pásztor, legfénylőbb szövétnek, * ki a győzelem nevét viselvén, * a könyörgőknek kegyelmes pártolója, * és az ügyefogyottak esedezéseit figyelemre méltatván, * azok készséges gyámolítója vagy. * Mint üdvös közbenjáró, mindazokért, * kik tisztelik a te dicső emlékedet, * imádd Krisztus Istenünket, *’ hogy küldjön a világnak gazdag kegyelmet. (2x)
Üdvözlégy * megszentelt értelem, * a Szentháromság tiszta lakhelye, * a Szentegyház oszlopa, a hívek erőssége, * a gyengék segítsége, * csillag, ki kedves imái sugaraival * szétoszlatja a cselvetések * és aggodalmak sötétségét, * Szent Piusz főpásztor! * Csendes révpart, amelybe érkezők, * ha az élet háromszoros hullámai által is hányattatnak, * szabadulást nyernek; * imádd érettünk Krisztust, *’ hogy adjon lelkünknek bőséges kegyelmet!
Üdvözlégy, * ki isteni buzgósággal voltál telve, * az igazságtalan halálra ítéltek felöl * a gonoszt elhárítottad, * gazdagon fölbuzgó müróforrás, * mely a lélek szomját oltja, * a szenvedélyek tüzét pedig kihamvasztja, * csábítások hálóját szétvágó kard, * Az eretnekek tanításainak polyváját kitisztító szórólapát, * imádd Krisztus Istent, *’ ajándékozzon a mi lelkünknek gazdag kegyelmet.
Dicsőség... 2. hang
Ki angyalokhoz méltó testi életeddel * az angyalokat és embereket bámulatra ragadtad, * a papokat és szerzeteseket örömmel töltötted be, * királyoknak és fejedelmeknek büszkesége voltál, * Isten pedig megdicsőített, * ki maga is megdicsőült tebenned, * esedezzél érettünk hozzá, *’ mint fölszentelt atyánk.
Most és… Istenszülő-ének 2. hang
Üdvözlégy, Istenszülő Mária, * leronthatatlan és mindenekfelett szent templom, * mint a próféta kiáltja: * Szent a te hajlékod, *’ és csodálatos az igazságban.

Nagy doxológia

Tropár 4. hang
A hitnek szabálya, a béketűrésnek példányképe, * és az önmegtagadásnak tanítója gyanánt * adott téged a maga nyájának az örök Igazság! * Azért alázatosságoddal elnyerted a magasságot, * szegénységeddel a gazdagságot, * Piusz püspök atyánk, * imádd Krisztus Istent, *’ hogy üdvözítse a mi lelkünket!
Erényekben társa, * a püspöki trónon utóda lévén az apostoloknak, * isteni ihletéssel munkálkodván, * a szemlélődésig emelkedtél föl. * Ennek folytán, az igazság igéit hirdetvén, * utolsó csepp véredig küzdöttél a hitért, * Szent Antimosz fölszentelt vértanú, * imádd Krisztus Istent, *’ hogy üdvözítse a mi lelkünket!
Dicsőség… 8. hang 	
Könnyeidnek árja által a terméketlen pusztaságot megművelted, * midőn sok mélységes sóhaj és fáradság árán * százszoros gyümölcsöt termettél, * és az egész világ fényforrásává lettél, * csodáiddal beragyogva a földkerekséget, *’ Szent Teoktisztosz atya, imádd Krisztus Istent, hogy üdvözítse lelkünket! 
Most és…
Ki miérettünk születtél a Szűztől, * és a keresztet elszenvedted, Jóságos, * és legyőzted halállal a halált, s föltámadtál, mint Isten, * ne vesd meg saját kezed alkotását, * hanem mutasd meg, ó kegyelmes, a te emberszeretetedet, * s fogadd el az érettünk esedező Istenszülőt, *’ és üdvözítsd a vétkes emberi nemet, Üdvözítő!

